กลต.ไฟเขียวกอง1ใช้เงินกู้จบใน2เดือน
ก.ล.ต.ไฟเขียวกองทุนอสังหาริมทรัพย์กู้เงินลงทุนได้อีก 1 ปี หลังเกณฑ์รีตส์คลอด แต่ต้องลงทุนภายใน 2 เดือน
10 ส.ค. 2555

ก.ล.ต.ไฟเขียวกองทุนอสังหาริมทรัพย์กู้เงินลงทุนได้อีก 1 ปี หลังเกณฑ์รีตส์คลอด แต่ต้องลงทุนภายใน 2 เดือน
นายวรพล โสคติยานุรักษ์ เลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า คณะกรรมการ ก.ล.ต.เห็นชอบการปรับปรุงหลักเกณฑ์ให้กองทุนรวมอสังหาริมทรัพย์ (กอง 1) สามารถกู้ยืมเงินเพื่อลงทุนเป็นเวลา 1 ปี นับตั้งแต่วันที่ประกาศเรื่องทรัสต์ เพื่อการลงทุนในอสังหาริมทรัพย์ (Real Estate Investment Trusts : REITs) มีผลใช้บังคับ แต่ต้องลงทุนภายใน 2 เดือน นับจากวันที่ได้รับเงินกู้
ก่อนหน้านี้ คณะกรรมการ ก.ล.ต.ได้อนุญาตให้จัดตั้งกอง 1 และให้เพิ่มเงินทุน เพื่อลงทุนเพิ่มเติมได้อีกไม่เกิน 1 ปีไว้แล้ว
นายวรพล กล่าวว่า คณะกรรมการยังเห็นชอบการกำหนดทรัสต์ที่จัดตั้งขึ้น เพื่อรวบรวมเงินลงทุนและนำไปหาประโยชน์ เพื่อผู้ลงทุนเป็นผู้ออกหลักทรัพย์ตาม พ.ร.บ.หลักทรัพย์และตลาดหลักทรัพย์ พ.ศ. 2535 โดยมีหน้าที่เช่นเดียวกับผู้ออกหลักทรัพย์ประเภทอื่นในการเปิดเผยข้อมูลเกี่ยวกับฐานะการเงิน และผลดำเนินงานของทรัสต์ตามที่กฎหมายกำหนด เพื่อให้หน้าที่และความรับผิดชอบของผู้ที่เกี่ยวข้องชัดเจนขึ้น 
สำหรับการเปิดเผยข้อมูลของรีตส์ต่อไปจะเป็นหน้าที่ของผู้จัดการกองรีตส์ ซึ่งรวมถึงการดำเนินการต่างๆ ที่เกี่ยวกับการจัดการรีตส์ ซึ่งเป็นไปตามหลักสากล 
“การแก้ไขประกาศเพื่อให้เป็นสากลและไม่เป็นอุปสรรคต่อภาคเอกชน รวมถึงเพิ่มเกณฑ์กอง 1 ให้ชัดเจนสอดคล้องกับแนวทางการสนับสนุนให้จัดตั้งรีตส์ ซึ่งเป็นส่วนหนึ่งของนโยบายที่ต้องการผลักดันให้มีเครื่องมือทางการเงินใหม่ๆ ให้ตลาดทุนไทยเป็นที่น่าสนใจมากขึ้น รองรับการเชื่อมโยงตลาดทุนในภูมิภาค” นายวรพล กล่าว